***Bruckmüller, obdelano***

*Markus Bruckmüller*

**“Slovenščina v družini, službi in javnosti“**

Slavnostni govor ob Prešernovi proslavi na Dunaju

15.2.2022

................................................

***».....Ko sta se moja starša odločila, da z menoj in z mojimi sestrami govorita slovensko in nemško (oče nemško, mati – slovenskega rodu, rojena v Ljubljani – slovensko), je bilo na Dunaju v zgodnjih sedemdesetih letih dokaj vseeno, v katerem jeziku se doma pogovarjaš.***

***Uporaba slovenščine v naši družini je razlog, zakaj pred vami lahko govorim v slovenščini. Za znanje jezika se imam zahvaliti disciplini moje matere, ki je, pa čeprav smo živeli na Dunaju, z nami otroki govorila slovensko, in tolerantnosti očeta, ki se je s tem strinjal. Seveda uporaba drugega jezika kot tistega, ki je jezik neposrednega okolja, prinaša tudi izzive. Nemščina, ki se na Dunaju seveda govori povsod, v vrtcu in šolah, na televiziji, je avtomatsko tisti jezik, v katerem se vsak, ki tukaj živi, najlažje izraža. Moji mami pa je nekako uspelo narediti slovenski jezik za nas privlačen, ker smo hodili na počitnice v Ljubljano ali v Gornji Grad, ker smo se pogosto srečavali s sorodniki v Sloveniji, ker so slovenski sorodniki pogosto prihajali k nam na obisk. Predvsem pa mi je bilo dovoljeno, da sem bral slovenske stripe, Mikijev zabavnik in stripe Mikija Mustra.***

***Z leti sem spoznal, kakšen dar pravzaprav je znanje dodatnega jezika poleg nemščine. Če se otrok pogovarja v določenem jeziku, avtomatsko doume slovnico in brez napora uporablja pravilne oblike in sklanjatve. Če se kot otrok od zgodnjih let naprej pogovarjaš v obeh jezikih, tudi nimaš tujega naglasa. Dvojezično odraščanje daje prednosti in ne zavira otrokovega razvoja.***

***Znanje slovenščine mi je razširilo obzorje, saj šele ko govoriš jezik določenega naroda, razumeš zgodbe, zgodovino in njegove mite. Lahko berem slovenske časopise in spremljam kulturne prireditve. Lahko se tudi pogovarjam s kmeti, ki ob istrski obali pridelujejo oljčno olje, ki nam pripovedujejo o težavah, ki jih povzročajo narava, nevoščljivi konkurenti ali preveč ambiciozni inšpektorji. Lažje tudi razumem zgodbe o tem, kako so nastajale meje: zahodna – tista proti Italiji, južna meja ob Obali, in tudi severna – meja z Avstrijo. In priznam, da mi je tudi malce všeč, da je general Maister postal tako popularen, da je po njem celo imenovano pivo iz zasebne slovenske pivovarne.***

**Po dveletni praksi v dunajski odvetniški pisarni sem sprejel službo v odvetniški družbi Wolf Theiss, eni izmed največjih avstrijskih pisarn. Opravil sem odvetniški izpit in se vpisal v imenik odvetnikov na Dunaju, kjer seveda že dolgo (od leta 1869) ne velja več *numerus clausus* odvetniških mest, in vpis kot odvetnik ravno tako dolgo ni več odvisen od dovoljenja s strani državnega organa in seveda tudi ne od tega, kakšna politična prepričanja imaš.*Potem se je družba Wolf Theiss odločila, da tudi v Ljubljani odpre pisarno in mi je zaupala ustanovitev in vodenje te pisarne od leta 2003. Družba Wolf Theiss ima medtem podružnice in hčerinske družbe v 13 državah regije Srednje in Jugovzhodne Evrope, od Varšave na severu, v Pragi in v Ljubljani, v Kijevu, in tja dol do Bukarešte, Tirane in Sofije. Pred kratkim je bilo objavljeno, da je nemška revija JUVE družbo Wolf Theiss ponovno imenovala kot najboljšo odvetniško družbo v Avstriji, ne nazadnje tudi zaradi mreže pisarn v Srednji in Jugovzhodni Evropi.***

***Tudi v Ljubljani smo skupaj z odlično ekipo slovenskih pravnikov zgradili eno izmed večjih in uspešnejših odvetniških pisarn v Sloveniji; po doseženem prometu smo vsako leto med najboljšimi odvetniškimi pisarnami. Pridobili smo bogate izkušnje, predvsem na področju gospodarskega prava. Zaradi znanja slovenščine lahko že skoraj 20 let vodim ljubljansko pisarno in svetujem tako slovenskim kot tudi tujim ...«***